Document ID: 32008D0120

РЕШЕНИЕ НА КОМИСИЯТА
от 7 февруари 2008 година
за изменение на приложение Г към Директива 88/407/ЕИО на Съвета и Решение 2004/639/ЕО за установяване на условията за внос на сперма от домашни животни от рода на едрия рогат добитък
(нотифицирано под номер C(2008) 409)
(текст от значение за ЕИП)
(2008/120/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 88/407/ЕИО на Съвета от 14 юни 1988 г. за определяне на ветеринарно-санитарните изисквания за внос и търговия в рамките на Общността със сперма от животни от рода на едрия рогат добитък (1), и по-специално член 8, параграф 1, член 10, параграф 2, първа алинея, член 11, параграф 2 и член 17, втори параграф от нея,
като има предвид, че:
(1)
С Директива 88/407/ЕИО бяха определени ветеринарно-санитарните изисквания за внос и търговия в рамките на Общността със сперма от животни от рода на едрия рогат добитък и беше установен образец на ветеринарен сертификат за търговия в рамките на Общността с тази стока.
(2)
Директива 2003/43/ЕО на Съвета (2) изменя Директива 88/407/ЕИО, като inter alia създава центрове за съхранение на сперма и условия за официалното одобрение и официалния надзор на центровете.
(3)
С Решение 2004/639/ЕО на Комисията от 6 септември 2004 г. за установяване на условията за внос на сперма от домашни животни от рода на едрия рогат добитък (3) беше установен образец на ветеринарен сертификат за внос в Общността на сперма от животни от рода на едрия рогат добитък. Това решение следва да бъде приведено в съответствие с Директива 88/407/ЕИО и да се добави списъкът на трети страни, от които държавите-членки одобряват вноса на сперма от домашни животни от рода на едрия рогат добитък.
(4)
В допълнение следва да се въведе образецът на ветеринарен сертификат за внос и търговия в рамките на Общността със сперма от домашни животни от рода на едрия рогат добитък, изпратена от одобрени центрове за съхранение на сперма, за да се осигури пълната ѝ проследимост при търговията в Общността.
(5)
Целесъобразно е сертификатите да се представят в съответствие със стандартизираната форма на ветеринарни сертификати, установена с Решение 2004/292/ЕО на Комисията от 30 март 2004 г. относно въвеждането на системата Traces и за изменение на Решение 92/486/ЕИО (4), както и да се приведат в съответствие някои ветеринарно-санитарни изисквания.
(6)
Образците на сертификати за търговия в рамките на Общността със сперма от домашни животни от рода на едрия рогат добитък, установени в приложение Г към Директива 88/407/ЕИО, следва също да се изменят, за да вземат предвид стандартизираната форма на ветеринарни сертификати.
(7)
Следователно Директива 88/407/ЕИО и Решение 2004/639/ЕО следва да бъдат съответно изменени.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение Г към Директива 88/407/ЕИО се заменя с текста в приложение I към настоящото решение.
Член 2
Решение 2004/639/ЕО се изменя, както следва:
1.
В член 1 се добавя следният параграф:
„5. Без да се засяга параграф 4, държавите-членки разрешават вноса на сперма, посочен в параграфи 1 и 2, от домашни животни от рода на едрия рогат добитък, изпратена от одобрени центрове за съхранение на сперма и отговаряща на условията, определени в образеца на ветеринарен сертификат в приложение II, част 3, както и придружавана от надлежно попълнен такъв сертификат.“
2.
Приложения I и II се заменят с текста в приложение II към настоящото решение.
Член 3
Настоящото решение се прилага от 1 март 2008 година.
Член 4
Адресати на настоящото решение са държавите-членки.
Съставено в Брюксел на 7 февруари 2008 година.

Labels: 3
6